Ръководство за Impress Remote

Съдържание

# Дистанционно управление на прожекция – ръководство за Impress Remote

LibreOffice Impress Remote е приложение с отворен код за операционните системи Android и iOS, което ви позволява да управлявате прожекции на LibreOffice Impress чрез мобилно устройство.

Impress Remote показва на екрана на устройството миниатюри на кадрите, придружени отдолу със съответните им бележки. Плъзнете пръст по екрана, за да преминете напред или назад в презентацията. Кадрите могат да се показват и в мозайка, което ви позволява да прескачате директно към желания кадър.

Връзката между компютъра, изпълняващ презентацията на LibreOffice Impress, и мобилното устройство, се осъществява през Bluetooth или мрежа.

## Възможности на Impress Remote

Impress Remote е много полезно приложение, което ви позволява да управлявате прожекцията, докато вървите по сцената, без да стоите до компютъра. Ето основните му възможности:

- Управление на прожекцията чрез жестове с пръсти и чуквания върху екрана на мобилното устройство.

- Анимациите на обектите в кадъра се задействат чрез чукване върху екрана на мобилното устройство.

- Мостри на кадрите: кадрите от презентацията могат да се преглеждат в мобилното устройство, когато е свързано с компютъра.

- Бележки за водещия: под кадрите на екрана на устройството е заделено пространство специално за показване на бележките към тях.

- Таймер: задава времето за показване на кадър при автоматични прожекции.

- Видим показалец: показва „лазерен показалец“ на екрана на компютъра, управляван от позицията на пръста ви в мострата на кадъра на мобилното устройство.

## Изисквания:

### Компютър:

- GNU/Linux, Windows или macOS.

- Bluetooth или мрежова връзка.

- LibreOffice версия 4.1 или по-висока.

### Мобилно устройство:

- Телефон или таблет с Android 2.3 или по-нова версия или iOS, с Bluetooth или мрежова връзка.

- Приложението Impress Remote, инсталирано в мобилното устройство.

## Изтегляне и инсталиране на Impress Remote в мобилно устройство

Изтеглете Imress Remote от Google Play Store или Apple Store, като въведете „Impress Remote“ в полето за търсене. Уверете се, че резултатът е точно Impress Remote от The Document Foundation (TDF). Инсталирайте програмата в мобилното устройство като всяко друго приложение.

## Настройки на Impress Remote

Стартирайте Impress Remote в мобилното устройство и от страницата „Компютри“ отворете страницата „Настройки“, като чукнете в десния край на екрана. Достъпни са следните настройки:

- Действия с бутоните за звука: отметнете, за да разрешите преминаване към следващия кадър с бутона за увеличаване силата на звука и към предишния – с бутона за намаляване.

- Постоянно включен екран: отметнете, за да предотвратите автоматичното изключване на екрана и заключване на устройството, докато използвате Impress Remote.

- Тих режим: устройството се превключва в тих режим, за да се предотвратят звукови сигнали за входящи повиквания или други съобщения. Тази настройка не влияе върху режима на вибрация, който евентуално сте задали по-рано.

## Свързване на компютъра с мобилното устройство

Разрешете Bluetooth на устройството и компютъра и ги сдвоете. За подробности относно включването на Bluetooth, задаването на идентификатор за Bluetooth и сдвояването на устройства вижте упътванията на мобилното устройство и операционната система на компютъра. След сдвояването мобилното устройство е готово да управлява презентацията.

Друг вариант е да се свържете през мрежа (например Wi-Fi). В този случай компютърът и устройството трябва да са свързани към една и съща мрежа.

## Разрешаване на управлението с Impress Remote control в LibreOffice Impress

За да стартирате прожекция на Impress, трябва разрешите Impress да се управлява от мобилното устройство. Направете следното:

1. Отворете LibreOffice Impress.

2. Отворете Инструменти - Настройки - LibreOffice Impress - Общи. Трябва да видите екрана от долната илюстрация.

3. В настройките за презентация отметнете Разрешаване на дистанционно управление и натиснете OK.

Затворете LibreOffice Impress и го стартирайте отново.

## Управление на прожекцията:

Преди да стартирате прожекция, забранете изключването и заключването на екрана на мобилното устройство. Уверете се, че в батерията му има достатъчен заряд, за да издържи през цялата прожекция с включен екран.

1. Уверете се, че устройството и компютъра са сдвоени през Bluetooth или мрежова връзка.

2. Отворете желаната презентация в LibreOffice Impress.

3. Отворете приложението Impress Remote в мобилното устройство и изберете Bluetooth идентификатора на компютъра.

4. След като щракнете върху името на компютъра, той автоматично ще изпрати кадрите от презентацията към Impress Remote заедно с бележките към тях.

5. Прелиствайте с пръст наляво или надясно върху екрана на мобилното устройство, за да сменяте кадрите. Бележките са в долната част на екрана.

6. Друг вариант е да настроите таймер в мобилното приложение, който да определя времето за показване на кадрите.

7. Кадрите могат да се сменят и с бутоните за сила на звука на мобилното устройство. За да разрешите това, разрешете действията с тези бутони в настройките на Impress Remote.

## Ето няколко екранни снимки на Impress Remote:

Теми, свързани с показаната

Impress Remote в Google Play Store

Impress Remote в Apple iTunes Store

Presenter Console